text: दशमे मण्डले प्रथमेऽनुवाके षोडश सूक्तानि । तत्र ' अयं स यस्य' इति सप्तर्चं षष्ठं सूक्तमाप्त्यस्य त्रितस्यार्षं त्रैष्टुभमाग्नेयम् । ' अयम्' इत्यनुक्रान्तम् । प्रातरनुवाकाश्विनशस्त्रयोरुक्तो विनियोगः ।।
  "जरिता स्तोता "अभिष्टौ यागे कृते "यस्य "अग्नेः "अवोभिः पालनैः "शर्मन् शर्मणि स्वगृहे "एधते वर्धते "सः "अयम् अग्निर्यागार्थमस्माभिराहूत इति शेषः । "विभावा दीप्तिमान् "यः अग्निः "ऋषूणां सूर्यरश्मीनां "ज्येष्ठेभिः प्रशस्तैः "भानुभिः तेजोभिः "परिवीतः परिवृतः "पर्येति सर्वतो गच्छति । यत्र यत्र गन्तव्यं तत्र तत्राप्रतिहतगतिर्गच्छतीत्यर्थः ।।
  हे अग्ने "यस्मिन् स्वयि विश्वानि "वसूनि धनानि "सं "जग्मुः स्वत्वेन संगतानि भवन्ति । तत्र दृष्टान्तः । "एवैः गमनैः "सप्तीवन्तः सर्पणवन्तः शीघ्रगमनसमर्थाः "अश्वाः "वाजे "न यथा संग्रामे संगतास्तद्वत् । हे "अग्ने स त्वम् "इन्द्रवाततमाः इन्द्रेणाभिगताः "ऊतीः रक्षाः "अस्मे अस्मासु "अर्वाचीनाः अभिमुखीः "आ "कृणुष्व आदरेण कुरु ।
  